b'\n_START_ARTICLE_\n\xc4\x8cinklja\n_START_SECTION_\nOpis\n_START_PARAGRAPH_\n\xc4\x8cinklja ima valjasti in proti repu bo\xc4\x8dno stisnjeno telo, pokrito z drobnimi luskami. Te so globoko vra\xc5\xa1\xc4\x8dene v ko\xc5\xbeo ter pokrite z debelo plastjo sluzi. Na glavi ima podstojna usta, okoli katerih je 10 brkom podobnih izrastkov s katerimi i\xc5\xa1\xc4\x8de hrano na vodnih tleh. Dva para izrastkov se nahajata ob zgornji, dva pa ob spodnji ustnici. V koti\xc4\x8dkih ust je \xc5\xa1e en par izrastkov. \xc4\x8cinklja se pojavlja v mnogo barvnih razli\xc4\x8dicah od \xc4\x8drne, rde\xc4\x8dkaste pa do olivne. Po hrbtu in po pobo\xc4\x8dnici potekajo vzdol\xc5\xbe telesa zna\xc4\x8dilne proge. Trebuh je rumenkasto rjave barve, v \xc4\x8dasu drsti pa se obarva oran\xc5\xbeno. \xc4\x8cinklja ima okroglasto zaklju\xc4\x8deno repno plavut, po vseh plavutih pa ima temne pege. Zraste med 20 in 25, izjemoma celo do 40\xc2\xa0cm._NEWLINE_Drsti se od aprila do junija, samica pa na vodno rastlinje odlo\xc5\xbei med 100.000 in 150.000 lepljivih iker.\n_START_SECTION_\nRaz\xc5\xa1irjenost\n_START_PARAGRAPH_\n\xc4\x8cinklja \xc5\xbeivi v re\xc4\x8dnih mrtvicah in ostalih stoje\xc4\x8dih vodotokih, kjer je dno muljasto in je prisotno vodno rastlinje. Zna\xc4\x8dilno za to vrsto je, da lahko s pomo\xc4\x8djo posebnega epitela v \xc4\x8drevesju vdihava atmosferski kisik. Zarod ima zunanje \xc5\xa1krge, zaradi \xc4\x8desar nima te sposobnosti. Ob ekstremno nizkih vodostajih se \xc4\x8dinklja zakoplje v mulj, kjer lahko pre\xc5\xbeivi kratkotrajno popolno izsu\xc5\xa1itev vodotoka._NEWLINE_Prehranjuje se pono\xc4\x8di z raznimi vodnimi nevreten\xc4\x8darji in z li\xc4\x8dinkami vodnih \xc5\xbeu\xc5\xbeelk._NEWLINE_\xc4\x8cinklja je raz\xc5\xa1irjena v pore\xc4\x8dju Donave in Neve. V Sloveniji je prisotna v pore\xc4\x8dju Save, Mure, Rin\xc5\xbee, Krke in Drave ter v ribnikih.'